སྤྱིར་རྒན་པོ་ཞིག་ལ་ནད་མེད་ཚེ་བསྲིང་གི་དཔྱད་བཅོས་གང་ཞིག་བསྟེན་པར་འདོན་ན་ཐོག་མར་མི་དེའི་རང་བཞིན་དང་ལུས་སྟོབས་ལ་འཚམ་པའི་དཔྱད་བཅོས་ཀྱི་ཆོ་ག་ཞིག་བེད་སྤྱོད་བྱེད་དགོས་པ་རེད།དཔེར་ན།ཞུན་མར་དང་ཏིལ་མར་ལ་སོགས་པའི་སྣུམ་རིགས་བཞིས་རྐང་མཐིལ་དང་ལག་མཐིལ།ཡང་ན་ཟུངས་ཟད་ཀྱི་རླུང་གསང་དྲུག་ཏེ་སྤྱི་གཙུག་ལ་སོགས་པ་སྣུམ་བྱུག་དང་བསྐུ་མཉེ་བྱེད་པ་དང་།དབྱུག་བཅོས་བྱེད་པ།མེ་བུམ་རྒྱག་པ།རླུང་གསང་ལ་མེ་བཙས་བསྲོ་བ་སོགས་བདེ་ཐང་དཔྱད་བཅོས་ཀྱི་ཐབས་ཤེས་རྣམས་ཁོང་དུ་ཆུད་པར་བྱས་ཏེ།རྒྱུད་ལས།སྨན་དཔྱད་ཤེས་ལོ་མ་བྱེད་རྟོག་དཔྱོད་གཟོབས།།མི་སྲོག་ཚོད་ལེན་མ་བྱེད་གདེངས་ལྡན་སློབས།།ལག་འཛུད་མ་སྔ་ནད་ཀྱི་སྐད་ལ་དྲིས།།དཔྱད་སྙིང་མ་ཆེ་སྨན་པས་ལག་དགྲས་འཕུང་།།ཞེས་གསུངས་པ་རྣམས་ཡིད་ལ་དམ་པོར་བཟུང་ནས་དེའི་ཕྱོགས་ལ་གཞོལ་བའི་འཚོ་བྱེད་པ་དག་གིས་སྔ་མོ་ནས་སྨན་དཔྱད་ཀྱི་ཕྱོགས་ལ་སློབ་སྦྱོང་དང་ལག་ལེན་ནང་བྱན་ཆུབ་པ་ཞིག་བྱས་ཏེ་བདེ་ཐང་དཔྱད་བཅོས་ཀྱི་མན་ངག་རྣམས་རྒན་པོ་ཚོའི་ལུས་སྟོབས་དང་གཟུགས་པོའི་གནས་ཚུལ་སོགས་ལ་དཔྱོད་ནས་གང་ལ་གང་འཚམ་རེ་བསྟེན་རྒྱུ་ནི་རྒན་པ་ཚོའི་ལུས་སེམས་བདེ་ཐང་དང་ནད་མེད་ཚེ་རིང་ཡོང་པའི་ཐབས་ཤེས་མེད་དུ་མི་རུང་བ་ཞིག་ཡིན་ནོ།།